  Майя Бывальцева «Единая Россия» партилэн улосвыл ёзэтэзлэн туннэ, 23-тӥ толсуре, ортчем йылпумъян-быръён конференцияз делегатъёс лушкем куара сётыса ёзэтлэсь секретарьзэ бырйизы. Со луиз Владимир Невоструев. Тодэ вайытом, 2015-тӥ арысь толсурысен со секретарьлэсь ужзэ быдэсъясь вал. Интыуже кык кандидатъёс вал: Владимир Невоструев но Дэри ёрослэн тӧроез Андрей Коняшин. «Мон Владимир Невоструевлэсь кандидатуразэ ӵекто… Ми ог-огмес кылӥськом но валаськом», — пусйиз куара сётон азьын элькунлэн тӧроез Александр Соловьёв. Владимир Невоструев понна 201 адями куара сётӥз, Андрей Коняшин понна — 39. 3 бюллетеньёсты лыдэ ӧз басьтэ. ВАТСАН Владимир Петрович Невоструев  Вордскиз 1959-тӥ арын 4-тӥ шуркынмонэ. Дышетскемез вылӥ. Ижкарысь гурт возёсъя инстиутэз йылпумъяз, ӧнерез — гурт возёсэз механизировать карон.   1978–1980 аръёсы — Совето Армиын служба нуиз, Свердловск улосвылысь Серов карын.  1980–1998 аръёсы — Юкаменск ёросысь «Трактор» колхозын механик, валтӥсь инженер, тӧро.  1998–2000 аръёсы — Юкаменск ёрос администрацилэн тӧроез.  2000–2002 аръёсы — Удмурт Элькунысь гурт возёсъя но сиён-юонъя министр.  2002–2007 аръёсы — Удмурт Элькунысь Кивалтэтлэн Тӧроезлэн воштӥсез — гурт возёсъя но сиён-юонъя министр.  2007–2008 аръёсы — Удмурт Элькунлэн Кун Кенешысьтыз агропром огъетъя, музъем кусыпъёсъя, инкуазь узырлыкез уже кутонъя но инкуазез утёнъя ялан ужась ӧрилэн тӧроез.  2008–2012 аръёсы — Удмурт Элькунысь Кун Кенешлэн ньылетӥ ӧтчамезлэн Тӧроезлэн воштӥсез — агропром огъетъя, музъем кусыпъёсъя, инкуазь узырлыкез уже кутонъя но инкуазез утёнъя ялан ужась ӧрилэн тӧроез.   2012–2013 аръёсы — Удмурт Элькунысь Кун Кенешлэн витетӥ ӧтчамезлэн Тӧроезлэн воштӥсез — агропром огъетъя, музъем кусыпъёсъя, инкуазь узырлыкез уже кутонъя но инкуазез утёнъя ялан ужась ӧрилэн тӧроез.  2013-тӥ арын 25-тӥ инвожое Удмурт Элькунысь Кун Кенешлэн Тӧроеныз быръемын. Тегъёс: Политика ВладимирНевоструев Удмуртия ЕдинаяРоссия АлександрСоловьёв  